b'\n_START_ARTICLE_\nOttesens Skipsbyggeri\n_START_PARAGRAPH_\nOttesens Skipsbyggeri er et firma lokalisert p\xc3\xa5 Jensaneset, Sagv\xc3\xa5g, i Stord kommune. Det ble grunnlagt i 1825 og i den mest aktive perioden, 1902 \xe2\x80\x93 1961, ble det bygd i alt 214 nye b\xc3\xa5ter ved verftet og det skal ha omfattet hele 12 bygninger med totalt 200 meters kailengde. Det kan til tider ha v\xc3\xa6rt s\xc3\xa5 mye som 80 ansatte i denne perioden._NEWLINE_Ottesens Skipsbyggeri innehar i dag oppgaven med vedlikehold og utvikling av eiendommen p\xc3\xa5 Jensaneset som inneholder to spesialomr\xc3\xa5der for bygningsvern og industri.\n_START_SECTION_\nHistorie\n_START_PARAGRAPH_\nOttesens Skipsbyggeri ble grunnlagt i 1825 av Otte Ottesen. Det var p\xc3\xa5 den tiden allerede mye aktivitet i forbindelse med b\xc3\xa5tbygging i Sagv\xc3\xa5g, og omr\xc3\xa5det huset flere mindre b\xc3\xa5tbyggerier. Fremover mot 1900 kj\xc3\xb8pte Ottesen opp de andre b\xc3\xa5tbyggeriene som var lokalisert p\xc3\xa5 selve Jensaneset. B\xc3\xa5tene som ble bygd den f\xc3\xb8rste tiden var i hovedsak handelsskip til bruk i \xc3\x98stersj\xc3\xb8en, samt fiskeskip til bruk i fiskevirksomhet i Nordsj\xc3\xb8en og ved Island._NEWLINE_Barnebarna til Otte Ottesen, Gunvald og Nils Andreas Ottesen, overtok driften i 1902 og etablerte eget sagbruk, lysanlegg og flere slipper. Fremover mot 50-tallet fortsatte utbyggingen av verftet, og det bestod p\xc3\xa5 det meste av 5 slipper, 2 flytekraner for l\xc3\xb8ft opp til 8 tonn, sagbruk, snekkerverksted og et mekanisk verksted for reparasjon av b\xc3\xa5tmotorer._NEWLINE_I 1955 overtok to av s\xc3\xb8nnene til Gunvald Ottesen, Nils og Leif Ottesen, samt en av s\xc3\xb8nnene til Nils Andreas Ottesen, Reinert Ottesen, driften av verftet._NEWLINE_I 1961 sluttet produksjonen av b\xc3\xa5ter, og det ble i tiden fremover bare utf\xc3\xb8rt reparasjonsarbeid. Det ble, som nevnt ovenfor, bygd i alt 214 nye b\xc3\xa5ter ved verftet fra 1902 til 1961. _NEWLINE_Blant b\xc3\xa5tene bygd ved Ottesens Skipsbyggeri var enkelte spesialb\xc3\xa5ter. Dette inkluder bl.a. \xc2\xabHerman Friele\xc2\xbb, produsert i 1922 for Bergen Mus\xc3\xa6ums Biologiske Stasjon p\xc3\xa5 Herdla og ble brukt som havforskningsfart\xc3\xb8y. Skipet var p\xc3\xa5 utl\xc3\xa5n til Trondhjem Biologiske Stasjon i perioden 1955 \xe2\x80\x93 1962. Ottesens Skipsbyggeri bygde ogs\xc3\xa5 redningssk\xc3\xb8yter, deriblant \xc2\xabOlav \xc3\x98stensj\xc3\xb8 jr.\xc2\xbb og \xc2\xabHaakon 7\xc2\xbb. \xc2\xabHaakon 7\xc2\xbb skilte seg ut ved \xc3\xa5 v\xc3\xa6re en av tre b\xc3\xa5ter som ble levert som st\xc3\xa5lb\xc3\xa5t, og ikke treb\xc3\xa5t._NEWLINE_Verftsomr\xc3\xa5det p\xc3\xa5 Jensaneset var fra 80-tallet av utleid til Sagv\xc3\xa5g B\xc3\xa5tservice, seinere en del av Rubb Sagv\xc3\xa5g B\xc3\xa5tservice A/S. Denne virksomheten ble i 2009 flyttet til B\xc3\xb8mlo.\n_START_SECTION_\nN\xc3\xa5v\xc3\xa6rende status\n_START_PARAGRAPH_\nDet som gjenst\xc3\xa5r av virksomheten til Ottesens Skipsbyggeri er forvaltning av eiendommen. Selskapet har ansvar for vedlikehold og utvikling av eiendommen i tr\xc3\xa5d med kommunedelplan for kulturminne og kulturmilj\xc3\xb8 i Stord kommune, vedtatt 26. november 2009. Eiendommen inneholder to spesialomr\xc3\xa5der for bygningsvern og industri._NEWLINE_Modernisering av eksisterende bygninger, samt nybygg, er tillatt p\xc3\xa5 omr\xc3\xa5det s\xc3\xa5 lenge utformingen er tilpasset det verneverdige milj\xc3\xb8et i st\xc3\xb8rrelse, form og funksjon.\n_START_SECTION_\nArkiv\n_START_PARAGRAPH_\nArkivmaterialet etter bedriften er overlevert Hordaland fylkesarkiv og inneholder skipstegninger og foto.'